CELEX: 32016R0217
Language: hr
Date: 2016-02-16 00:00:00
Title: Uredba Komisije (EU) 2016/217 оd 16. veljače 2016. o izmjeni Priloga XVII. Uredbi (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) u pogledu kadmija (Tekst značajan za EGP)

17.2.2016   
            
            
               HR
            
            
               Službeni list Europske unije
            
            
               L 40/5
            
         UREDBA KOMISIJE (EU) 2016/217
   оd 16. veljače 2016.
   o izmjeni Priloga XVII. Uredbi (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) u pogledu kadmija
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (1), a posebno njezin članak 68. stavak 1.,
   budući da:
   
               (1)
            
            
               Pod unosom 23. iz Priloga XVII. Uredbi (EZ) br. 1907/2006 zabranjuje se uporaba kadmija i njegovih spojeva u bojama s oznakama [3208] [3209] uz odstupanje u pogledu boja na bazi cinka. Međutim, to se ograničenje ne primjenjuje na stavljanje na tržište boja koje sadrže kadmij.
            
         
               (2)
            
            
               U studenome 2012. Komisija je zatražila od Europske agencije za kemikalije (dalje u tekstu „Agencija”) da pripremi dosje u skladu s Prilogom XV. kako bi se produljilo postojeće ograničenje u pogledu stavljanja na tržište boja koje sadrže kadmij iznad određene koncentracije.
            
         
               (3)
            
            
               Agencijin Odbor za procjenu rizika (RAC) 9. rujna 2014. konsenzusom je prihvatio mišljenje u kojemu se zaključuje da bi takva promjena postojećeg unosa olakšala provedbu i u kojemu se potvrđuje da nije potrebna dodatna procjena rizika u pogledu kadmija u bojama.
            
         
               (4)
            
            
               Agencijin Odbor za socioekonomsku analizu (SEAC) 25. studenoga 2014. konsenzusom je prihvatio mišljenje u kojemu se navodi da je predložena izmjena postojećeg ograničenja razmjerna jer proizvođačima, uvoznicima ili potrošačima ne bi prouzročila dodatne troškove usklađivanja, ali bi poboljšala provedivost ograničenja.
            
         
               (5)
            
            
               Tijelima za provedbu zakona lakše je pratiti i nadzirati stavljanje na tržište nego uporabu. Osim toga, uvođenjem granične vrijednosti koncentracije jasno se daje do znanja da nenamjerno prisustvo kadmija kao nečistoće u bojama u koncentraciji nižoj od granične vrijednosti ne dovodi do kršenja ograničenja.
            
         
               (6)
            
            
               Provedeno je savjetovanje s Forumom za razmjenu informacija o provedbi te su uzete u obzir njegove preporuke.
            
         
               (7)
            
            
               Uredbu (EZ) br. 1907/2006 trebalo bi stoga na odgovarajući način izmijeniti.
            
         
               (8)
            
            
               Mjere predviđene ovom Uredbom u skladu su s mišljenjem Odbora uspostavljenog na temelju članka 133. Uredbe (EZ) br. 1907/2006,
            
         DONIJELA JE OVU UREDBU:
   Članak 1.
   Prilog XVII. Uredbi (EZ) br. 1907/2006 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 16. veljače 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 396, 30.12.2006., str. 1.
   
   
      PRILOG
      U drugom stupcu unosa 23. iz Priloga XVII. Uredbi (EZ) br. 1907/2006 stavak 2. zamjenjuje se sljedećim:
      
         
                     „Kadmij
                     CAS br. 7440-43-9
                     EZ br. 231-152-8 i njegovi spojevi
                  
                  
                     
                                 2.
                              
                              
                                 Ne smiju se upotrebljavati ili stavljati na tržište u bojama s oznakama [3208] [3209] u koncentraciji (izraženoj kao metalni Cd) jednakoj ili većoj od 0,01 % masenog udjela.
                                 Za boje s oznakama [3208] [3209] s udjelom cinka većim od 10 % masenog udjela boje, koncentracija kadmija (izražena kao metalni Cd) ne smije biti jednaka ili veća od 0,1 % masenog udjela.
                                 Obojeni proizvodi ne smiju se stavljati na tržište ako je koncentracija kadmija (izražena kao metalni Cd) jednaka ili veća od 0,1 % masenog udjela boje na obojenom proizvodu.”